Royal Caribbean International

Royal Caribbean International (RCI) er et amerikansk cruiserederi med hovedkontor i Miami, Florida, som siden 1997 er organisert som et heleid datterselskap av cruiseholdingselskapet Royal Caribbean Group. Cruiserederiet ble grunnlagt i 1968 som norsk-eide Royal Caribbean Cruise Line (RCCL) av de tre norske rederiene I.M. Skaugen, Anders Wilhelmsens Rederi og Gotaas-Larsen. Royal Caribbean International er én av de største cruiserederiene i verden, i 2018 kontrollerte RCI 19,2 % av cruisemarkedet på verdensbasis av passasjerer og 14,0 % av omsetningen. Cruiserederiet opererer også mange av verdens største cruiseskip; pr. 27. januar 2022 opererer Royal Caribbean International en flåte på 26 skip, som inkluderer fem av de største cruiseskipene i verden, og har ytterligere fire kontraherte nybygg til Royal Caribbean Internationals kommende skipsklasse Icon-klassen, hvor de tre første skipene vil bli levert i tredje kvartal 2023, andre kvartal 2025 og i 2026, respektivt.

 Historie 
 1968 – de tre norske rederiselskapene I.M. Skaugen, Anders Wilhelmsens Rederi og Gotaas-Larsen etablerer Royal Caribbean Cruise Line (RCCL).
 1970 – det første skipet til Royal Caribbean Cruise Line, døpt MS «Song of Norway», og blir satt i inn i cruisefart.
 1971 – Royal Caribbean Cruise Lines andre skip, MS «Nordic Prince», blir satt i inn i cruisefart og starter sine seilinger.
 1972 – Royal Caribbean Cruise Lines tredje skip, MS «Sun Viking», blir satt inn i cruisefart. RCCLs tre skip tilbyr 7-netters og 14-netters cruise fra Miami til Karibien.
 1978 – MS «Song of Norway» er det første passasjerskipet og cruiseskipet som blir forlenget. Skipet blir delt i to og får en ny midtseksjon lagt til, dette øker passasjerkapasiteten fra 724 til litt mer enn 1 196 passasjerer.
 1980 – MS «Nordic Prince» blir forlenget.
 1982 – Royal Caribbean Cruise Lines fjerde skip, MS «Song of America», blir satt i inn i cruisefart og starter sine seilinger. Skipet blir rundt dobbelt så stort som MS «Sun Viking» i bruttotonnasje (BT) og blir verdens tredje største passasjerskip og cruiseskip flytende, bak verdens største passasjerskip og cruiseskip flytende, SS «Norway», og verdens andre største passasjerskip og cruiseskip flytende, MS «Queen Elizabeth 2».
 1986 – Turistanlegget Labadee, som eies av Royal Caribbean, tar i mot sine første gjester på nordsiden av øya Hispaniola i Det karibiske hav.
 1988 – Royal Caribbean og Admiral Cruises slår seg sammen. Anders Wilhelmsens Rederi AS får fullt eierskap i selskapet og går så inn i en delt eierskapsavtale med Pritzker-familien (eierne av hotellkjeden Hyatt) og Ofer-familien (eierne av et av verdens største shippingselskap). Det 73 192 bruttotonn store skipet MS «Sovereign of the Seas», med en gjestekapasitet på 2 350, blir satt i drift og tar rekorden fra cruiseskipet SS «Norway» som verdens største passasjerskip og cruiseskip flytende. Dette skipet blir starten på en vekstperiode for Royal Caribbean.
 1990 – MS «Sun Viking» begynner å seile i Europa, Skandinavia og Russland. MS «Nordic Empress» starter sine seilinger. Dette skipet er på 48 563 bruttotonn og har en gjestekapasitet på 1 600. Dette er det første skipet designet spesielt for kortere cruiseferier. MS «Viking Serenade», som tar 980 gjester, begynner å tilby 7-netters cruise fra Vancouver til Alaska om sommeren og 7-netters cruise fra Los Angeles til den meksikanske rivieraen om vinteren. Royal Caribbean begynner å ta imot gjester på øya CocoCay, som ligger i Bahamas.
 1991 – MS «Viking Serenade» blir totalrenovert. Kapasiteten blir utvidet til 1 500 passasjerer, og skipet begynner å seile kortere cruise på vestkysten av Amerika. Det 73 941 bruttotonn store skipet MS «Monarch of the Seas» begynner å seile fra San Juan, Puerto Rico til det sørlige Karibia.
 1992 – Royal Caribbean selger sine to Admiral Cruises-skip. Med MS «Majesty of the Seas» som seiler i det vestlige Karibia, MS «Sovereign of the Seas» i det østlige Karibia og MS «Monarch of the Seas» i det sørlige Karibia er Royal Caribbean det eneste cruiseselskapet som året rundt seiler i alle disse tre områdene.
 1993 – Royal Caribbean blir registrert på børsen i New York under navnet RCL. MS «Song of America» begynner sommerseilinger fra New York til Bermuda.
 1995 – MS «Sun Viking» starter helårseilinger i Det fjerne østen. Royal Caribbean selger MS «Nordic Prince» til en britisk turoperatør. MS «Legend of the Seas», som har plass til 1 800 passasjerer, starter å seile på Alaska. Snart følger MS «Song of Norway» etter.
 1996 – MS «Splendour of the Seas», på 69 130 bruttotonn og med en passasjerkapasitet på 1 800 gjester, begynner sine seilinger i Europa. MS «Grandeur of the Seas» erstatter MS «Sovereign of the Seas» på det østlige Karibia. MS «Sovereign» tar over MS «Nordic Empress» ruter til Bahamas, mens MS «Nordic Empress» blir flyttet til San Juan for å seile korte cruise herfra. Royal Caribbean inngår kontrakt med Kværner Masa-Yard om bygging av to 130 000 bruttotonns skip, de største cruiseskipene noen gang bygget.
 1997 – Royal Caribbean Cruise Line endrer navn til Royal Caribbean International (RCI), for å reflektere selskapets globale drift og reiseruter. MS «Song of Norway» blir solgt til det samme rederiselskapet som kjøper MS «Nordic Prince» i 1995. Skipet MS «Rhapsody of the Seas», som tar 2 000 gjester, begynner sine Alaska-seilinger. I Europa starter MS «Enchantment of the Seas» sine seilinger. Skipet er på 74 140 bruttotonn og tar 1 950 gjester. MS «Nordic Empress» flyttes til Port Canaveral for korte Bahamas-cruise. Royal Caribbean blir registrert på Oslo Børs. Celebrity Cruises slår seg sammen med Royal Caribbean Cruises Ltd.
 1998 – MS «Vision of the Seas» begynner å seile i Europa. Skipet MS «Sun Viking» selges til et asiatisk cruiserederi. MS «Song of Norway» blir solgt til det britiske selskapet Airtours plc. Royal Caribbean kunngjør at de nye Voyager-klasse-skipene vil bli bygget med Azipod fremdriftssystem, en teknologi som eliminerer behovet for ror, sidepropeller og propellstammer.
 1999 – MS «Voyager of the Seas», med 142 000 bruttotonn og en gjestekapasitet på 3 114 passasjerer, begynner sine seilinger. MS «Legend of the Seas» begynner i november å seile på et program kalt «Royal Journeys». En serie cruise bestående av 10 globetrotterseilinger med besøk i 41 havner i 19 land.
 2000 – MS «Explorer of the Seas», også i Voyager-klassen, har sin første seiling.
 2001 – GTS «Radiance of the Seas», det første av Radiance-klasse-skipene har sin første seiling. Klassen har skip på 90 090 bruttotonn og tar 2 100 gjester. GTS «Radiance of the Seas» er det første Royal Caribbean-skipet med gassturbiner. MS «Adventure of the Seas», det tredje Voyager-klasseskipet, blir satt i drift.
 2002 – GTS «Brilliance of the Seas», et skip i Radiance-klassen, starter sine seilinger. Voyager-klasse-skipet MS «Navigator of the Seas» settes i drift. Dette skipet er det første Voyager-skipet som har glassbalkonger.
 2003 – GTS «Serenade of the Seas», et nytt skip i Radiance-klassen, settes i drift. Et nytt Voyager-klasse-skip, MS «Mariner of the Seas», starter sine seilinger i Karibien. Royal Caribbean installerer klatrevegger på alle sine skip. MS «Monarch of the Seas» blir pusset opp. Royal Caribbean annonserer byggingen av et nytt skip, opprinnelig kalt Ultra Voyager-klassen (senere Freedom-klassen), som skal være ferdig i 2006 og være 15 % større enn Voyager-klassen og ha en gjestekapasitet på 3 600.
 2004 – Det nye Radiance-skipet GTS «Jewel of the Seas» begynner sine seilinger. MS «Nordic Empress» blir pusset opp og endrer navn til MS «Empress of the Seas». Royal Caribbean annonserer at MS «Sovereign of the Seas» skal pusses opp, samt at MS «Enchantment of the Seas» vil bli pusset opp og forlenget.
 2005 – MS «Freedom of the Seas» bygges i Åbo, Finland.
 2006 – MS «Freedom of the Seas» settes inn i cruisefart.
 2007 – MS «Liberty of the Seas», det andre skipet i Freedom-klassen, blir lansert.
 2008 – Det tredje Freedom-klasseskipet, MS «Independence of the Seas», settes i drift. MS «Empress of the Seas» og «Sovereign of the Seas» blir solgt til Pullmantur Cruises.
 2009 – MS «Oasis of the Seas», som er det første skipet i den nye skipsklassen Oasis-klassen, starter sine seilinger i Karibia. Dette skipet inneholder syv ulike temaområder, blant annet «Central Park» og «Boardwalk», og er verdens største cruiseskip.
 2010 – Søsterskipet til MS «Oasis of the Seas», MS «Allure of the Seas», settes i drift.
 2012 – Selskapet annonserer at et nytt Oasis-klasseskip er bestilt, med levering i 2016.
 2013 – Royal Caribbean annonserer en ny skipsklasse og bygging av to nye skip. Quantum-klassen, med skipene MS «Quantum of the Seas» (ferdigstilles i 2014) og MS «Anthem of the Seas» (ferdigstilles i 2015).
 2014 – Første skip i Quantum-klassen, MS «Quantum of the Seas», settes inn i cruisefart.
 2015 – Andre skip i Quantum-klassen, MS «Anthem of the Seas», settes inn i cruisefart.
 2016 – Tredje skip i Quantum-klassen, MS «Ovation of the Seas», og tredje Oasis-klasse-skip, MS «Harmony of the Seas», settes inn i cruisefart. MS «Harmony of the Seas» blir verdens største passasjerskip og cruiseskip flytende.
 2018 – Fjerde skip i Oasis-klassen, MS «Symphony of the Seas», settes inn i cruisefart som verdens største passasjerskip og cruiseskip flytende.
 2019 – Royal Caribbeans nyeste skip og første skip i Royal Caribbeans nyeste skipsklasse, Quantum Ultra-klassen, MS «Spectrum of the Seas», settes inn i cruisefart med seilinger i Asia med hjemmehavner i Shanghai og Hongkong.

 Flåte 

Alle skip i flåten tilhørende Royal Caribbean International har navn som slutter med uttrykket «of the Seas», et kjennemerke til Royal Caribbean som startet i 1987 med cruiseskipet MS «Sovereign of the Seas» som ble levert i 1988. I tillegg har alle skip i Royal Caribbean (med unntak av skipene i Quantum-klassen og Quantum Ultra-klassen) en salong på øverste dekk kalt «Viking Crown Lounge». Rederiet har også et eget barneprogram som markedsføres under navnet «Adventure Ocean».

 Referanser 

 Eksterne lenker 
 Royal Caribbean Cruises | Royal Caribbean International (RCIs offisielle hjemmeside) 
 Cruisereise med Royal Caribbean — Beste cruisereiser 2018 — 2020 | Royal Caribbean International (norsk hjemmeside) 
 Royal Caribbean Cruise Line | Fakta om fartyg 
 Royal Caribbean — Ships and Itineraries 2019, 2020, 2021 | CruiseMapper 

International
Kategori:Selskaper etablert i 1968